**Informatīvais ziņojums „Par valsts nekustamā īpašuma ieguldīšanas kapitālsabiedrību pamatkapitālā iespējamiem variantiem”**

2004.gadā saskaņā ar likuma "Par bezpeļņas organizāciju" 14.pantu un Komerc­likuma spēkā stāšanās kārtības likuma 12.panta pirmo daļu un 25.panta pirmo daļu Veselības ministrijas pārziņā esošās bezpeļņas organizācijas – valsts uzņēmumi un statūtsabiedrības (turpmāk – bezpeļņas organizācijas) tika reorganizētas par valsts kapitālsabiedrībām vai pārveidotas par tiešās pārvaldes iestādēm. Tās bezpeļņas organizācijas, kas tika pārveidotas par kapitālsabiedrībām, reorganizēja piemērojot likuma „Par valsts un pašvaldību uzņēmumu pārveidošanu statūtsabiedrībās” normas. Likuma „Par valsts un pašvaldību uzņēmumu pārveidošanu statūtsabiedrībās” 8.panta pirmā un otrā daļa noteica, ka pārveidojot uzņēmumu statūtsabiedrībā, tās pamatkapitāla lielumu nosaka, no pārveidojamā uzņēmuma bilances aktīvu kopsummas atskaitot kreditoriem maksājamo parādu kopsummu. Uzņēmuma aktīvos iekļāva valstij vai pašvaldībai piederošo zemi, uz kuras tie atradās, kadastrālās vērtības apmērā. Atbilstoši iepriekšminētajām tiesību normām tika pieņemti Ministru kabineta lēmumi, kuru paskaidrojumu rakstos paredzēja iekļaut kapitālsabiedrību, kurās valsts kapitāla daļu turētāja ir Veselības ministrija (turpmāk – VM kapitālsabiedrības), pamatkapitālā nekustamos īpašumus, kuri līdz šim brīdim zemesgrāmatā ir reģistrēti uz valsts vārda Veselības ministrijas personā, turklāt lielākā daļa nekustamo īpašumu, kuri tika iekļauti VM kapitālsabiedrību pamatkapitālā, bija tikai ēkas un būves, neietverot ēkām piekritīgo zemi.

Kā viens no iemesliem, kāpēc nekustamie īpašumi līdz šim nav ierakstīti zemesgrāmatā uz VM kapitālsabiedrību vārda, ir apstāklī, ka saskaņā ar Civillikuma 968.pantu uz zemes uzcelta un cieši ar to savienota ēka atzīstama par tās daļu. Ņemot vērā, ka nekustamie īpašumi, kas reģistrēti uz valsts vārda Veselības ministrijas personā, ir reģistrēti zemesgrāmatā kā vienots īpašums ar vienotu kadastra numuru – zeme kopā ar to savienotu ēku, tad atsevišķu ēku ierakstīšana zemesgrāmatā uz VM kapitālsabiedrību vārda ir tiesiski neiespējama.

Sakarā ar to, ka valsts nekustamie īpašumi, kas zemesgrāmatā ir ierakstīti uz valsts vārda Veselības ministrijas personā, lielākoties tiek izmantoti veselības aprūpes pakalpojumu nodrošināšanai, tad šādus valsts nekustamos īpašums, pamatojoties uz apsaimniekošanas līgumu, Veselības ministrija nodeva veselības aprūpes pakalpojumus sniedzošajām VM kapitālsabiedrībām, paredzot nosacījumu - uzskaitīt apsaimniekošanā esošos valsts nekustamos īpašumus kapitālsabiedrības bilancē (ņemot vērā likuma „Par valsts un pašvaldību uzņēmumu pārveidošanu statūtsabiedrībās” 8.panta pirmajā un otrajā daļā noteikto).

Ņemot vērā visu iepriekš minēto nekustamie īpašumi, kuri līdz šim brīdim zemesgrāmatā ir reģistrēti uz valsts vārda Veselības ministrijas personā, tiek uzskaitīti VM kapitālsabiedrību bilancēs. Turklāt pēc 2004.gada reorganizācijas, minētajos nekustamajos īpašumos ir veikti ievērojami ieguldījumi, kas tāpat tiek uzskaitīti VM kapitālsabiedrību bilancēs. Galvenie ieguldījumu avoti ir ES struktūrfondu līdzekļi, valsts galvoto aizņēmumu līdzekļi un VM kapitālsabiedrību pašu līdzekļi.

Detalizēti šī brīža situācijas veidošanās ar valsts nekustamo īpašumu uzskaiti aprakstīta informatīvajā ziņojumā „Par valsts nekustamā īpašuma ieguldīšanu kapitālsabiedrību pamatkapitālā” (Ministru kabineta 2011.gada 1.marta sēdes protokola Nr.13 17. § „Informatīvais ziņojums „Par valsts nekustamā īpašuma ieguldīšanu kapitālsabiedrību pamatkapitālā””).

Lai novērstu situāciju, kad VM kapitālsabiedrību uzrādītais pamatkapitāls un bilancē uzskaitītie nekustamie īpašumi neatbilst reālajam to īpašumu apjomam, ir nepieciešams novērst tiesiskās pretrunas, kas izveidojušās Komerclikuma reformas ietvaros. To var izdarīt, ar atsevišķu Ministru kabineta lēmumu atļaujot VM kapitālsabiedrību pamatkapitālā ieguldīt to lietošanā un apsaimniekošanā esošo nekustamo īpašumu (vienotu īpašumu atbilstoši kadastra numuram – zemi un būves), koriģējot pamatkapitāla kopējo apmēru atbilstoši nekustamā īpašuma šī brīža novērtējuma vērtībai. Minētais jautājums tika izskatīts Ministru kabinetā un atbilstoši Ministru kabineta 2011.gada 1.marta sēdes protokola Nr.13 17. § „Informatīvais ziņojums „Par valsts nekustamā īpašuma ieguldīšanu kapitālsabiedrību pamatkapitālā”” 3.punktam Veselības ministrijai normatīvajos aktos noteiktajā kārtībā jāiesniedz Ministru kabinetā izskatīšanai atsevišķu rīkojuma projektu par katru valsts kapitālsabiedrību, kurai veselības aprūpes pakalpojumu nodrošināšanai nepieciešamo valsts nekustamo īpašumu paredzēts ieguldīt pamatkapitālā. Galvenie ieguvumi no valsts nekustamā īpašuma ieguldīšanas VM kapitālsabiedrību pamatkapitālā:

- netiktu apdraudēta turpmāka veselības aprūpes pakalpojumu sniegšana;

- tiktu sakārota valsts nekustamā īpašuma uzskaite;

- iespējams rast risinājumu, neizslēdzot nekustamo īpašumu no VM kapitālsabiedrību uzskaites, tādējādi neradot tām zaudējumus un negatīvi neietekmējot maksātspējas rādītājus un nepalielinot maksātspējas draudus;

- pārņemot nekustamos īpašumus VM kapitālsabiedrību īpašumā, tiks novērsta iespēja esošai situācijai turpināties, jo tādā gadījumā VM kapitālsabiedrības veiktu ieguldījumus jau savos īpašumos un jaunbūves kā īpašuma sastāvdaļu reģistrētu uz sava vārda.

Ar 2012.gada 19.septembra Ministru kabineta rīkojumu Nr.446 „Par valsts nekustamā īpašuma Valdemāra ielā 46, Ainažos, Salacgrīvas novadā, ieguldīšanu valsts sabiedrības ar ierobežotu atbildību „Bērnu psihoneiroloģiskā slimnīca „Ainaži”” pamatkapitālā” (turpmāk – MK rīkojums Nr.446), saskaņā ar Publiskas personas mantas atsavināšanas likuma 40.pantu, kā arī lai nodrošinātu publiskās personas komercdarbību saskaņā ar Valsts pārvaldes iekārtas likuma 88.panta pirmās daļas 3. un 5.punktu, Veselības ministrijai atļauts ieguldīt valsts sabiedrības ar ierobežotu atbildību „Bērnu psihoneiroloģiskā slimnīca „Ainaži”” (turpmāk – Slimnīca) pamatkapitālā kā mantisko ieguldījumu nekustamo īpašumu 2 980 000 latu (4 240 158 *euro*) vērtībā, kas ierakstīts zemesgrāmatā uz valsts vārda Veselības ministrijas personā.

Veicot tālākas nepieciešamās darbības nekustamā īpašuma ieguldīšanai Slimnīcas pamatkapitālā, Veselības ministrija saskārās ar problēmām, kas būtiski ietekmē Slimnīcas finanšu rādītājus un var radīt Slimnīcai ievērojamus zaudējumus. Ieguldot Slimnīcas pamatkapitālā nekustamo īpašumu par pilnā apmērā eksperta novērtēto vērtību – 2 980 000 latu (4 240 158 *euro*), par šādu summu palielinātos bilances pasīva daļa, līdz ar to atbilstoši jāpalielina bilances aktīvu daļa, iekļaujot nekustamo īpašumu pamatlīdzekļu sastāvā. Lai nekustamais īpašums netiktu uzskaitīts Slimnīcas bilancē dubultā, šobrīd uzskaitītais nekustamais īpašums pirms nekustamā īpašuma ieguldīšanas pamatkapitālā no bilances būtu jāizslēdz un pēc ieguldīšanas jāpieņem atpakaļ novērtētajā vērtībā 2 980 000 latu (4 240 158 *euro*) apmērā.

Slimnīcas pamatkapitālā ieguldāmo nekustamo īpašumu uzskaites vērtību atšifrējums uz 2014.gada 1.maiju sadalījumā pa ieguldījuma avotiem norādīts 1.tabulā.

Tabula Nr.1

VSIA "Bērnu psihoneiroloģiskā slimnīca "Ainaži"" bilancē uzskaitītā nekustamā īpašuma vērtību sadalījums uz 2014.gada 1.maiju

|  |  |  |  |  |
| --- | --- | --- | --- | --- |
| **Finansēšanas avoti** | **Uzskaites vērtība, EUR** | **Uzkrātā amortizācija, EUR** | **Atlikusī vērtība, EUR** | **Nākamo periodu ieņēmumi, EUR** |
| **Veselības ministrijas vērtības daļa** | 13 799.88 | 6 643.29 | 7 156.59 | 0.00 |
| **ES struktūrfondu līdzekļi** | 2 274 484.97 | 253 749.63 | 2 020 735.34 | 2 020 735.34 |
| **Valsts galvotā kredīta līdzekļi** | 1 789 748.81 | 210 014.88 | 1 579 733.93 | 0.00 |
| **Slimnīcas pašu ieguldītie līdzekļi** | 208 070.02 | 24 162.14 | 183 907.88 | 159 637.12 |
| **Kopā:** | **4 286 103.68** | **494 569.94** | **3 791 533.74** | **2 180 372.46** |

Izslēdzot no bilances nekustamajā īpašumā veiktos kapitālos ieguldījumus, kas veikti izmantojot ES struktūrfondu līdzekļus, kuru atlikusī vērtība uz 2014.gada 1.maiju sastāda 2 020 735 *euro*, par šādu summu veidojas izdevumi. Savukārt, pārskata perioda ieņēmumos tiktu atzīti nākamo periodu ieņēmumi, kuros uzskaitīti ES struktūrfondu līdzekļi, tādējādi neradot tūlītēju būtisku ietekmi uz Slimnīcas finanšu rādītājiem. Tomēr pēc šo nekustamo īpašumu iekļaušanas bilancē, ieguldot tos pamatkapitālā, ilgtermiņā izdevumos tiktu iekļauta nekustamā īpašuma nolietojuma daļa, kas vairs netiktu segta ar nākamo periodu ieņēmumiem. Nākamo periodu ieņēmumos uzskaitīta arī daļa no ieguldījumiem no Slimnīcas pašas līdzekļiem 159 637 *euro* apmērā. Savukārt, izslēdzot no bilances Veselības ministrijas vērtības daļu, nekustamajā īpašumā veiktos kapitālos ieguldījumus, kas veikti izmantojot valsts galvotā aizņēmuma līdzekļus un Slimnīcas pašu līdzekļu daļu bez nākamo periodu ieņēmumi, pārskata perioda izdevumos tiktu atzīta nekustamo īpašumu atlikusī vērtība, kas uz 2014.gada 1.maiju sastāda 1 611 161 *euro*, radot Slimnīcai ievērojamus zaudējumus. Salīdzinoši, Slimnīcas neto apgrozījums 2013.gadā bija 1 035 327 *euro*, bet neto peļņa 11 737 *euro*. Papildus zaudējumiem pārskata gadā, nekustamo īpašumu daļas, kas uzskaitīta nākamo periodu ieņēmumos gada nolietojums sastāda 37 599 *euro*, līdz ar to saglabājoties līdzīgām tendencēm Slimnīcas finansiālajā darbībā, turpmākos gadus Slimnīca nekustamā īpašuma amortizācijas periodā turpinās strādāt ar zaudējumiem un faktiski šī brīža apstākļos nebūs iespējams sabalansēt Slimnīcas budžetu.

Analizējot citu VM kapitālsabiedrību nekustamo īpašumu uzskaites provizoriskos datus, secināts, ka vairākām no tām, veicot nekustamo īpašumu ieguldīšanu kapitālsabiedrības pamatkapitālā pēc scenārija, kāds ir paredzēts īstenojot MK rīkojumā Nr.446 noteikto (ieguldot VM kapitālsabiedrību pamatkapitālā nekustamo īpašumu pilnā apmērā), tāpat rastos ievērojami zaudējumi.

Lai, atbilstoši iepriekšminētajam, neradītu Slimnīcai ievērojamus zaudējumus, tika izvērtēts alternatīvs risinājums valsts nekustamā īpašuma ieguldīšanai pamatkapitālā, paredzot no nekustamā īpašuma eksperta novērtētās vērtības nodalīt veiktos kapitālos ieguldījumus pēc reorganizācijām 2004.gadā un tā rezultātā ieguldīt Slimnīcas pamatkapitālā novērtēto nekustamo īpašumu vērtībā, no kuras atskaitīti Slimnīcas veiktie pašu līdzekļu ieguldījumi, veiktie ieguldījumi no ES struktūrfondu līdzekļiem un valsts galvotā aizņēmuma līdzekļiem. Tomēr šādā gadījumā, kapitālsabiedrību pamatkapitālā netiktu atspoguļota pilna nekustamā īpašuma objekta vērtība.

 Atbilstoši Civillikuma 866.panta noteikumiem lietas īpašniekam ir pienākums atlīdzināt noteikta veida izdevumus, ko trešā persona ir taisījusi pašai lietai. Attiecīgi, ja kapitālsabiedrībai, kura publiskās personas nekustamajos īpašumos ieguldījusi būtiskus līdzekļus, ir prasījuma tiesība pret valsti kā nekustamā īpašuma īpašnieku par lietai taisīto izdevumu atmaksu, valsts sava parāda dzēšanas nolūkā (parāda apmērā) varētu norēķināties ar pašu nekustamo īpašumu, vērtībā, kas atbilst kapitālsabiedrības veiktajiem ieguldījumiem publiskās personas nekustamajā īpašumā.

Turklāt, saskaņā ar Publiskās personas mantas atsavināšanas likuma 7.pantu, ja lēmumā par publiskas personas mantas atsavināšanu noteiktais atsavināšanas veids nav bijis sekmīgs, institūcija (amatpersona), kura devusi atļauju atsavināšanai, var noteikt citu atsavināšanas veidu. MK rīkojumā Nr.446 noteiktais atsavināšanas veids nav bijis sekmīgs iepriekš norādīto iemeslu dēļ.

 Izvērtējot augstākminēto, tika sagatavots un iesniegts izskatīšanai Valsts sekretāru sanāksmē jauns Ministru kabineta rīkojuma projekts „Par valsts nekustamā īpašuma Valdemāra ielā 46, Ainažos, Salacgrīvas novadā ieguldīšanu valsts sabiedrības ar ierobežotu atbildību „Bērnu psihoneiroloģiskā slimnīca „Ainaži”” pamatkapitālā” (VSS – 497) (turpmāk – MK rīkojuma projekts), kas paredz, ka Slimnīcas pamatkapitālā tiek ieguldīts mantiskais ieguldījums, no nekustamā īpašuma novērtējuma aktuālās vērtības, kuru noteicis eksperts, atskaitot veiktos ieguldījumus no ES struktūrfondu līdzekļiem, valsts galvotā aizņēmuma līdzekļiem un citiem kapitālsabiedrību pašu līdzekļiem, proti, tiek atsavināts valsts nekustamais īpašums šādā kārtībā: 1) ieguldot kā mantisko ieguldījumu Slimnīcas pamatkapitālā nekustamo īpašumu daļā – 283 312 latu (403 117 *euro*) vērtībā; 2) savukārt,­ valsts nekustamo īpašumu daļā – 2 696 688 (3 837 041 *euro*) latu vērtībā, kas atbilst Slimnīcas veiktajiem ieguldījumiem valsts nekustamajā īpašumā, nodot Slimnīcai kā kompensāciju par Slimnīcas veiktajiem ieguldījumiem valsts nekustamajā īpašumā. Vienlaikus ar rīkojuma spēkā stāšanos tiktu atzīts par spēku zaudējušu MK rīkojums Nr.446. Savukārt, minētais MK rīkojuma projekts saskaņošanas procesā netika atbalstīts, jo Publiskas personas mantas atsavināšanas likums neparedz tādu atsavināšanas veidu kā kompensācija par veiktajiem ieguldījumiem.

Jautājuma par nekustamo īpašumu ieguldīšanu VM kapitālsabiedrību pamatkapitālos turpmākai risināšanai, Veselības ministrija ir identificējusi trīs variantus.

**Valsts nekustamo īpašumu nodošana daļā VM kapitālsabiedrībām kā kompensācija par to veiktajiem ieguldījumiem un atlikušajā daļā ieguldīšana pamatkapitālā (1.variants)**

Lai valsts nekustamo īpašumu varētu nodot VM kapitālsabiedrībām kā kompensāciju par Slimnīcas veiktajiem ieguldījumiem valsts nekustamajā īpašumā, nepieciešams papildināt Publiskas personas mantas atsavināšanas likuma Pārejas noteikumus ar 18.punktu šādā redakcijā:

„18. Veselības ministrija nekustamo īpašumu, kas ierakstīts zemesgrāmatā uz valsts vārda Veselības ministrijas personā, var nodot kapitālsabiedrībām, kurās Veselības ministrija ir valsts kapitāla daļu turētāja, tādā vērtībā, kas atbilst kapitālsabiedrības veiktajiem ieguldījumiem, kā kompensāciju par attiecīgās kapitālsabiedrības veiktajiem ieguldījumiem attiecīgajā nekustamajā īpašumā. Lēmumu par nekustamā īpašuma nodošanu kapitālsabiedrībai kā kompensāciju par kapitālsabiedrības veiktajiem ieguldījumiem attiecīgajā nekustamajā īpašumā pieņem Ministru kabinets.”

Šādā gadījumā valsts nekustamais īpašums daļā tiktu nodots kā kompensācija VM kapitālsabiedrībām, to veikto ieguldījumu (ES struktūrfondu līdzekļi, valsts galvotā kredīta līdzekļi, slimnīcas pašu ieguldītie līdzekļi, citi finanšu avoti) vērtībā 133 085 377 *euro* apmērā. VM kapitālsabiedrību uzskaitē esošais valsts nekustamais īpašums pa ieguldījumu veidiem uzskaitīts 2.tabulā.

Tabula Nr.2

VM kapitālsabiedrību bilancē uzskaitītā nekustamā īpašuma vērtību sadalījums uz 2014.gada 1.maiju

|  |  |  |  |  |
| --- | --- | --- | --- | --- |
| **Finansēšanas avoti** | **Uzskaites vērtība, EUR** | **Uzkrātā amortizācija, EUR** | **Atlikusī vērtība, EUR** | **Nākamo periodu ieņēmumi, EUR** |
| VSIA "Bērnu psihoneiroloģiskā slimnīca "Ainaži"" |
| **Veselības ministrijas vērtības daļa** | 13 799,88 | 6 643,29 | 7 156,59 | 0,00 |
| **ES struktūrfondu līdzekļi** | 2 274 484,97 | 253 749,63 | 2 020 735,34 | 2 020 735,34 |
| **Valsts galvotā kredīta līdzekļi** | 1 789 748,81 | 210 014,88 | 1 579 733,93 | 0,00 |
| **Slimnīcas pašu ieguldītie līdzekļi** | 208 070,02 | 24 162,14 | 183 907,88 | 159 637,12 |
| **Kopā:** | **4 286 103,68** | **494 569,94** | **3 791 533,74** | **2 180 372,46** |
| VSIA "Nacionālais rehabilitācijas centrs "Vaivari"" |
| **Veselības ministrijas vērtības daļa** | 3 281 373,00 | 2 010 040,00 | 1 271 333,00 | 0,00 |
| **ES struktūrfondu līdzekļi** | 2 860 016,00 | 1 202 621,00 | 1 657 395,00 | 2 090 084,00 |
| **Slimnīcas pašu ieguldītie līdzekļi** | 1 112 610,00 | 293 159,00 | 819 451,00 | 598 338,00 |
| **Kopā:** | **7 253 999,00** | **3 505 820,00** | **3 748 179,00** | **2 688 422,00** |
| VSIA "Slimnīca "Ģintermuiža"" |
| **Veselības ministrijas vērtības daļa** | 1 721 663,00 | 112 452,00 | 1 609 211,00 | 0,00 |
| **ES struktūrfondu līdzekļi** | 2 133 132,00 | 129 347,00 | 2 003 785,00 | 0,00 |
| **Valsts galvotā kredīta līdzekļi** | 9 389 948,00 | 353 575,00 | 9 036 373,00 | 0,00 |
| **Slimnīcas pašu ieguldītie līdzekļi** | 1 042 307,00 | 316 960,00 | 725 347,00 | 374 667,00 |
| **Kopā:** | **14 287 050,00** | **912 334,00** | **13 374 716,00** | **374 667,00** |
| VSIA "Rīgas psihiatrijas un narkoloģijas centrs" |
| **Veselības ministrijas vērtības daļa** | 15 317 109,72 | 1 257 614,57 | 14 059 495,15 | 0,00 |
| **ES struktūrfondu līdzekļi** | 4 805 358,97 | 71 219,45 | 4 734 139,52 | 3 492 808,78 |
| **Valsts galvotā kredīta līdzekļi** | 670 718,62 | 5 789,02 | 664 929,60 | 0,00 |
| **Slimnīcas pašu ieguldītie līdzekļi** | 552 949,91 | 8 232,15 | 544 717,76 | 0,00 |
| **Kopā:** | **21 346 137,22** | **1 342 855,19** | **20 003 282,03** | **3 492 808,78** |
| VSIA "Straupes narkoloģiskā slimnīca" |
| **Veselības ministrijas vērtības daļa** | 154 960,80 | 93 042,85 | 61 917,95 | 0,00 |
| **Kopā:** | **154 960,80** | **93 042,85** | **61 917,95** | **0,00** |
| SIA "Rīgas Austrumu klīniskā universitātes slimnīca" |
| **ES struktūrfondu līdzekļi** | 23 478 193,00 | 2 292 131,00 | 21 186 062,00 | 21 186 062,00 |
| **Valsts galvotā kredīta līdzekļi** | 3 103 673,00 | 539 178,00 | 2 564 495,00 | 0,00 |
| **Slimnīcas pašu ieguldītie līdzekļi** | 4 927 275,00 | 3 159 520,00 | 1 767 755,00 | 0,00 |
| **Citi finanšu avoti** | 255 259,00 | 81 899,00 | 173 360,00 | 0,00 |
| **Kopā:** | **31 764 400,00** | **6 072 728,00** | **25 691 672,00** | **21 186 062,00** |
| Valsts SIA "Traumatoloģijas un ortopēdijas slimnīca" |
| **Veselības ministrijas vērtības daļa** | 2 708 515,17 | 259 674,87 | 2 448 840,30 | 0,00 |
| **ES struktūrfondu līdzekļi** | 2 303 910,36 | 23 039,10 | 2 280 871,27 | 3 105 628,89 |
| **Slimnīcas pašu ieguldītie līdzekļi** | 1 207 326,99 | 102 463,80 | 1 104 863,18 | 100 000,00 |
| **Kopā:** | **6 219 752,52** | **385 177,77** | **5 834 574,75** | **3 205 628,89** |
| Valsts SIA "Paula Stradiņa klīniskā universitātes slimnīca" |
| **Veselības ministrijas vērtības daļa** | 5 989 508,52 | 3 721 272,95 | 2 268 235,57 | 0,00 |
| **ES struktūrfondu līdzekļi** | 1 175 430,04 | 314 377,73 | 861 052,31 | 861 052,31 |
| **Valsts galvotā kredīta līdzekļi** | 5 251 212,54 | 689 826,66 | 4 561 385,88 | 0,00 |
| **Slimnīcas pašu ieguldītie līdzekļi** | 9 449 525,13 | 1 710 975,29 | 7 738 549,84 | 0,00 |
| **Citi finanšu avoti** | 4 740 248,36 | 968 898,83 | 3 771 349,53 | 3 771 349,53 |
| **Kopā:** | **26 605 924,59** | **7 405 351,46** | **19 200 573,13** | **4 632 401,84** |
| VSIA "Bērnu klīniskā universitātes slimnīca" |
| **Veselības ministrijas vērtības daļa** | 3 272 701,54 | 986 876,64 | 2 285 824,90 | 0,00 |
| **ES struktūrfondu līdzekļi** | 16 146 114,98 | 515 606,21 | 15 630 508,77 | 13 064 457,32 |
| **Valsts galvotā kredīta līdzekļi** | 15 653 524,28 | 2 137 273,20 | 13 516 251,08 | 0,00 |
| **Slimnīcas pašu ieguldītie līdzekļi**  | 4 933 869,25 | 1 567 463,29 | 3 366 405,96 | 0,00 |
| **Citi finanšu avoti** | 4 459 344,60 | 1 103 873,01 | 3 355 471,59 | 3 355 471,59 |
| **Kopā:** | **44 465 554,65** | **6 311 092,35** | **38 154 462,30** | **16 419 928,91** |
| VSIA "Strenču psihoneirloloģiskā slimnīca" |
| **Veselības ministrijas vērtības daļa** | 327 479,27 | 206 438,20 | 121 041,07 | 0,00 |
| **ES struktūrfondu līdzekļi** | 2 770 405,66 | 196 599,51 | 2 573 806,15 | 2 640 707,80 |
| **Valsts galvotā kredīta līdzekļi** | 2 564 864,29 | 281 071,56 | 2 283 792,73 | 0,00 |
| **Slimnīcas pašu ieguldītie līdzekļi** | 998 890,47 | 564 407,04 | 434 483,43 | 242 902,57 |
| **Kopā:** | **6 661 639,69** | **1 248 516,31** | **5 413 123,38** | **2 883 610,37** |
| **VSIA "Piejūras slimnīca"** |
| **Veselības ministrijas vērtības daļa** | 10 561 979,34 | 763 296,38 | 9 797 342,40 | 0,00 |
| **ES struktūrfondu līdzekļi** | 1 645 831,70 | 25 128,77 | 1 620 702,93 | 1 620 702,93 |
| **Slimnīcas pašu ieguldītie līdzekļi** | 394 171,99 | 5 984,93 | 389 527,62 | 0,00 |
| **Kopā:** | **12 601 983,03** | **794 410,08** | **11 807 572,95** | **1 620 702,93** |
| VSIA "Daugavpils psihoneiroloģiskā slimnīca" |
| **Veselības ministrijas vērtības daļa** | 271 083,69 | 50 348,46 | 220 735,23 | 0,00 |
| **ES struktūrfondu līdzekļi** | 3 343 790,50 | 176 897,04 | 3 166 893,48 | 3 166 893,48 |
| **Valsts galvotā kredīta līdzekļi** | 11 520 129,19 | 1 430 376,90 | 10 089 752,29 | 0,00 |
| **Slimnīcas pašu ieguldītie līdzekļi** | 602 305,77 | 112 955,07 | 489 350,68 | 0,00 |
| **Citi finanšu avoti** | 1 528 536,15 | 481 350,96 | 1 047 185,19 | 1 047 185,19 |
| **Kopā:** | **17 265 845,30** | **2 251 928,43** | **15 013 916,87** | **4 214 078,67** |
| VSIA "Aknīstes psihoneiroloģiskā slimnīca" |
| **Veselības ministrijas vērtības daļa** | 238 729,64 | 161 029,93 | 77 699,71 | 0,00 |
| **ES struktūrfondu līdzekļi** | 1 800 292,35 | 56 352,88 | 1 743 939,47 | 1 719 958,10 |
| **Valsts galvotā kredīta līdzekļi** | 3 149 531,65 | 640 426,63 | 2 509 105,02 | 0,00 |
| **Slimnīcas pašu ieguldītie līdzekļi** | 1 143 296,36 | 254 013,98 | 889 282,38 | 168 111,74 |
| **Kopā:** | **6 331 850,00** | **1 111 823,42** | **5 220 026,58** | **1 888 069,84** |
| Kopsavilkums |
| **Veselības ministrijas vērtības daļa** | 43 858 903,57 | 9 628 730,14 | 34 230 173,43 | 0,00 |
| **ES struktūrfondu līdzekļi** | 64 736 960,53 | 5 257 069,32 | 59 479 891,21 | 54 969 090,95 |
| **Valsts galvotā kredīta līdzekļi** | 53 093 350,38 | 6 287 531,85 | 46 805 818,53 | 0,00 |
| **Slimnīcas pašu ieguldītie līdzekļi** | 26 572 597,89 | 8 120 296,69 | 18 452 301,20 | 1 643 656,43 |
| **Citi finanšu avoti** | 10 983 388,11 | 2 636 021,80 | 8 347 366,31 | 8 174 006,31 |
| **Kopā:** | **199 245 200,48** | **31 929 649,80** | **167 315 550,68** | **64 786 753,69** |

Savukārt atlikušajā daļā tiktu ieguldīts VM kapitālsabiedrību pamatkapitālā, radot pozitīvu ietekmi uz pašu kapitālu. VM kapitālsabiedrību aktīvā nekustamais īpašums tiktu uzskaitīts pilnā novērtētajā vērtībā. Konkrētu ieguldāmo vērtību šobrīd katrai atsevišķai kapitālsabiedrībai nevar noteikt, jo tā veidojas kā starpība starp nekustamā īpašuma novērtēto vērtību un VM kapitālsabiedrību veiktajiem ieguldījumiem. Šobrīd novērtējums visām VM kapitālsabiedrībām nav veikts, jo saskaņā ar Komerclikuma 154.panta 32.daļa noteikto, atzinums par mantiskā ieguldījuma novērtēšanu ir spēkā 6 mēnešus no tā sastādīšanas dienas, un kamēr nav rasts kopējs risinājums nekustamo īpašumu ieguldīšanai, nav lietderīgi tērēt finanšu līdzekļus novērtējuma veikšanai.

VSIA "Bērnu psihoneiroloģiskā slimnīca "Ainaži"" gadījumā pamatkapitālā ieguldāmā nekustamā īpašuma vērtība, saskaņā ar pēdējo novērtējumu un Slimnīcas veikto ieguldījumu atlikušo vērtību uz novērtējuma brīdi, būtu 403 117 *euro*. Valsts nekustamā īpašuma atlikusī vērtība, atskaitot Slimnīcas veiktos ieguldījumus, Slimnīcas bilancē uz 2014.gada 1.maiju ir 7 157 *euro*.

Risinājuma 1.variantā netiek piedāvāts nodalīt valsts nekustamā īpašuma zemi un ēkas daļu, īpašuma vērtības tiek atspoguļotas, lai veiktu nekustamā īpašuma atsavināšanu divos veidos: 1) ieguldīšana pamatkapitālā (t.i. kapitālsabiedrības pamatkapitāls palielināsies par norādīto summu, dalībniekam saņemot attiecīgo daļu skaitu); 2) kompensācija par veiktajiem ieguldījumiem (t.i. kapitālsabiedrībai tiks atlīdzināti izdevumi un tas tiks atspoguļots bilancē). Savukārt, nekustamais īpašums tiks ierakstīts Zemesgrāmatā kā vienots īpašums par pilno vērtību.

Kopumā kapitālsabiedrības īpašumā nonāks vienots nekustamais īpašums un nesadalīts tiks ierakstīts Zemesgrāmatā uz kapitālsabiedrības vārda. Turklāt nekustamā īpašuma vērtība netiek mākslīgi samazināta, valstij nekustamais īpašums tiks atsavināts pilnā novērtētajā vērtībā un pilnā vērtībā nonāks kapitālsabiedrības īpašumā, divos atsavināšanas veidos. Pamatkapitālā ieguldāmā vērtība būs atbilstoša novērtētajai nekustamā īpašuma daļai, nesamazinot šīs daļas vērtību.

1.varianta gadījumā Veselības ministrija normatīvajos aktos noteiktajā kārtībā Ministru kabinetā izskatīšanai iesniegs atsevišķu rīkojuma projektu par katru valsts kapitālsabiedrību, kurai veselības aprūpes pakalpojumu nodrošināšanai nepieciešamo valsts nekustamo īpašumu paredzēts atsavināt kompensējot un ieguldot pamatkapitālā. Ministru kabineta rīkojuma projektos tiks paredzēts, ka atļauju kapitālsabiedrībai atsavināt nekustamo īpašumu, ja tas vairs nav nepieciešams attiecīgās kapitālsabiedrības funkciju īstenošanai, dod Ministru kabinets, lēmumā iekļaujot nosacījumu, ka līdzekļi, kas tiks iegūti no nekustamā īpašuma atsavināšanas, tiks ieguldīti attiecīgajā kapitālsabiedrībā tās funkciju īstenošanai. Jautājums par konkrētu kapitālsabiedrību veikto ieguldījumu atbilstību tiktu apskatīts un pamatots minēto rīkojuma projektu anotācijā un kompensēti tikai izdevumi, kurus var kompensēt atbilstoši Civillikumā noteiktajām normām.

1.varianta stiprās puses:

- netiktu apdraudēta turpmāka veselības aprūpes pakalpojumu sniegšana;

- tiktu sakārota valsts nekustamā īpašuma uzskaite;

- nebūtu nepieciešams nekustamo īpašumu izslēgt no VM kapitālsabiedrību uzskaites, tādējādi neradot tām zaudējumus un negatīvi neietekmējot maksātspējas rādītājus;

- VM kapitālsabiedrību veiktie ieguldījumi valsts nekustamajā īpašumā, kurus atbilstoši Civillikumā noteiktajām normām VM kapitālsabiedrības var pieprasīt kompensēt, tiktu kompensētas ar nekustamo īpašumu un nebūtu nepieciešami papildus līdzekļi kompensēšanai naudā, tādējādi arī izvairoties no iespējamām tiesas prāvām pret valsti par īpašnieka radītiem zaudējumiem kapitālsabiedrībām;

- pārņemot nekustamos īpašumus VM kapitālsabiedrību īpašumā, tiks novērsta iespēja esošai situācijai turpināties, jo tādā gadījumā VM kapitālsabiedrības veiktu ieguldījumus jau savos īpašumos un jaunbūves kā īpašuma sastāvdaļu reģistrētu uz sava vārda;

- kompleksi realizējot 1.variantā ietverto risinājumu un neizslēdzot no VM kapitālsabiedrību uzskaites šobrīd uzskaitīto valsts nekustamo īpašumu, netiks radīta ietekme uz vispārējās valdības budžeta bilanci atbilstoši EKS’95 metodoloģijai.

1.varianta vājās puses:

- nepieciešams veikt grozījumus Publiskas personas mantas atsavināšanas likumā.

**Valsts nekustamo īpašumu ieguldīšana VM kapitālsabiedrību pamatkapitālā pilnā novērtētajā vērtībā (2.variants)**

Ieguldīt nekustamo īpašumu VM kapitālsabiedrību pamatkapitālā pilnā sertificēta nekustamā īpašuma vērtētāja novērtētajā vērtībā un palielināt pamatkapitālu. Šādā gadījumā VM kapitālsabiedrībām radīsies zaudējumi ieguldīšanas brīdī 85 937 675 *euro* apmērā, kas veidojas no VM kapitālsabiedrību uzskaitē esošo nekustamo īpašumu atlikušās vērtības un atbilstošu nākamo periodu ieņēmumu un izslēdzamo rezervju apjoma, jo nekustamo īpašumu vēsturiskās Veselības ministrijas vērtības daļēji tika iekļautas rezervju sastāvā, kuras izslēdzot šobrīd zaudējumu nerastos. Kopējais izslēdzamo rezervju apjoms sastāda 16 591 122 *euro*. Papildus no VM kapitālsabiedrību bilancēm tiks izslēgti nākamo periodu ieņēmumi 64 786 754 *euro* apmērā, kas radīs papildus amortizācijas izdevumus ilgtermiņā. VM kapitālsabiedrību bilancēs uzskaitīto nekustamo īpašumu vērtību atšifrējums uzrādīts 2.tabulā.

Līdz ar to VM nespēs izpildīt Ministru kabineta 2012.gada 27.marta sēdes protokola Nr.17 20.§ „Informatīvais ziņojums "Par priekšlikumiem veselības nozares kapitālsabiedrību menedžmenta modelim, kas nodrošina kapitālsabiedrības sabalansētu budžeta plānošanu un izstrādi, un darbības efektivitātes uzlabošanos, tādejādi novēršot situāciju ar atkārtotu parādu veidošanos" (TA-3088)” 4.punktā doto uzdevumu un sabalansēt VM kapitālsabiedrību budžetus.

Nekustamo īpašumu ieguldīšanas pamatkapitālā rezultātā VM kapitālsabiedrību pašu kapitāls kopumā šādā gadījumā palielinātos uz pamatkapitāla palielinājuma rēķina un uzlabotos VM kapitālsabiedrību maksātspējas rādītāji – saistību īpatsvars bilancē un saistību attiecība pret pašu kapitālu, tomēr VM kapitālsabiedrībām tiktu radīti ievērojami zaudējumi, kas var radīt ietekmi uz vispārējās valdības budžeta bilanci atbilstoši EKS’95 metodoloģijai. Tāpat zaudējumi negatīvi ietekmētu VM kapitālsabiedrību rentabilitātes rādītājus.

Kopējo pozitīvo ietekmi uz pašu kapitālu varēs noteikt tikai pēc tam, kad konkrētas VM kapitālsabiedrības nekustamo īpašumu novērtēs sertificēts vērtētājs.

2.varianta gadījumā Veselības ministrija normatīvajos aktos noteiktajā kārtībā Ministru kabinetā izskatīšanai iesniegs atsevišķu rīkojuma projektu par katru valsts kapitālsabiedrību, kurai veselības aprūpes pakalpojumu nodrošināšanai nepieciešamo valsts nekustamo īpašumu paredzēts ieguldīt pamatkapitālā. Ministru kabineta rīkojuma projektos tiks paredzēts, ka atļauju kapitālsabiedrībai atsavināt nekustamo īpašumu, ja tas vairs nav nepieciešams attiecīgās kapitālsabiedrības funkciju īstenošanai, dod Ministru kabinets, lēmumā iekļaujot nosacījumu, ka līdzekļi, kas tiks iegūti no nekustamā īpašuma atsavināšanas, tiks ieguldīti attiecīgajā kapitālsabiedrībā tās funkciju īstenošanai.

2.varianta stiprās puses:

- tiktu sakārota valsts nekustamā īpašuma uzskaite;

- pārņemot nekustamos īpašumus VM kapitālsabiedrību īpašumā, tiks novērsta iespēja esošai situācijai ar nekustamo īpašumu uzskaiti turpināties, jo tādā gadījumā VM kapitālsabiedrības veiktu ieguldījumus jau savos īpašumos un jaunbūves kā īpašuma sastāvdaļu reģistrētu uz sava vārda;

- nekustamo īpašumu ieguldīšana VM kapitālsabiedrību pamatkapitālā pašu kapitālā kompensētu zaudējumus no nekustamo īpašumu izslēgšanas, neradot tūlītējus maksātnespējas draudus VM kapitālsabiedrībām.

2.varianta vājās puses:

- VM kapitālsabiedrībām tiks radīti ievērojami zaudējumi izslēgšanas brīdī 85 937 675 *euro* apmērā un no VM kapitālsabiedrību bilancēm tiks izslēgti nākamo periodu ieņēmumi 64 786 754 *euro* apmērā, kas radīs papildus amortizācijas izdevumus ilgtermiņā;

- VM kapitālsabiedrību zaudējumi, var radīt ietekmi uz vispārējās valdības budžeta bilanci atbilstoši EKS’95 metodoloģijai;

- VM kapitālsabiedrības nespēs izpildīt prasību par sabalansētiem budžetiem;

- VM kapitālsabiedrību veiktie ieguldījumi valsts nekustamajā īpašumā, kurus jākompensē atbilstoši Civillikumā noteiktajām normām var atprasīt naudā un iespējamas tiesvedības ar VM kapitālsabiedrībām par īpašnieka radīto zaudējumu neatlīdzināšanu.

**Valsts nekustamo īpašumu pārņemšana no VM kapitālsabiedrību bilancēm Veselības ministrijas bilancē (3.variants)**

Neieguldīt valsts nekustamo īpašumu VM kapitālsabiedrību pamatkapitālā un atbilstoši grāmatvedības uzskaiti reglamentējošajiem normatīvajiem aktiem, turpmāk uzskaitīt Veselības ministrijas bilancē.

Šādā gadījumā, Veselības ministrijai pārņemot bilancē valsts nekustamos īpašumus, VM kapitālsabiedrībām tāpat no savām bilancēm būtu jāizslēdz uzskaitītais nekustamais īpašums, radot tādus pašus zaudējumus kā apskatītajā 2.variantā, bet nebūtu papildus pozitīvas ietekmes uz pašu kapitālu no nekustamo īpašumu ieguldīšanas pamatkapitālā. Līdz ar to būtiski palielināsies saistību attiecība pret pašu kapitālu, kas norāda uz kapitālsabiedrības atkarības palielināšanos no ārējiem investoriem, turklāt VM kapitālsabiedrību pašu kapitāli vairumā gadījumu faktiski kļūtu negatīvi un pastāvētu maksātnespējas draudi. VM kapitālsabiedrību maksātspējas rādītāji atbilstoši 2013.gada bilancēm uzrādīti 3.tabulā, savukārt informācija par izdevumu ietekmi no nekustamo īpašumu izslēgšanas uz pašu kapitālu sniegta 4.tabulā.

Tabula Nr.3

VM kapitālsabiedrību maksātspējas rādītāji 2013.gadā

|  |  |  |
| --- | --- | --- |
| **Kapitālsabiedrība** | **Saistību īpatsvars bilancē, %** | **Saistību attiecība pret pašu kapitālu** |
| VSIA "Bērnu psihoneiroloģiskā slimnīca "Ainaži" | 87.60 | 7.43 |
| VSIA "Aknīstes psihoneiroloģiskā slimnīca" | 94.01 | 20.54 |
| VSIA "Daugavpils psihoneiroloģiskā slimnīca" | 94.06 | 18.45 |
| VSIA "Slimnīca "Ģintermuiža"" | 85.48 | 7.11 |
| VSIA "Piejūras slimnīca" | 14.50 | 0.17 |
| VSIA "Straupes narkoloģiskā slimnīca" | 42.82 | 0.75 |
| VSIA "Strenču psihoneiroloģiskā slimnīca" | 81.36 | 4.67 |
| VSIA "Paula Stradiņa klīniskā universitātes slimnīca" \* | 88.64 | 10.12 |
| SIA "Rīgas Austrumu klīniskā universitātes slimnīca" \* | 97.46 | 89.30 |
| VSIA "Rīgas psihiatrijas un narkoloģijas centrs" \* | 55.98 | 1.29 |
| VSIA "Traumatoloģijas un ortopēdijas slimnīca" \* | 48.80 | 1.01 |
| VSIA "Nacionālais rehabilitācijas centrs "Vaivari"" \* | 79.11 | 3.79 |
| VSIA "Bērnu klīniskā universitātes slimnīca" \* | 86.32 | 6.65 |

Tabula Nr.4

VM kapitālsabiedrību pašu kapitāla un bilancē uzskaitītā nekustamā īpašuma atlikusī vērtība uz 2014.gada 1.maiju

|  |  |  |
| --- | --- | --- |
| **Kapitālsabiedrība** | **Pašu kapitāla lielums uz 01.01.2014, EUR** | **Izslēdzamo nekustamo īpašumu vērtība bez nākamo periodu ieņēmumu daļas, EUR** |
| VSIA "Bērnu psihoneiroloģiskā slimnīca "Ainaži"" | 555 898 | 1 611 161 |
| VSIA Nacionālais rehabilitācijas centrs "Vaivari" \* | 1 471 967 | 1 059 757 |
| VSIA Slimnīca "Ģintermuiža" | 1 821 061 | 13 000 049 |
| VSIA "Rīgas psihiatrijas un narkoloģijas centrs" \* | 10 985 364 | 16 510 473 |
| VSIA Straupes narkoloģiskā slimnīca | 98 363 | 61 918 |
| SIA "Rīgas Austrumu klīniskā universitātes slimnīca" \* | 1 082 491 | 4 505 610 |
| VSIA "Traumatoloģijas un ortopēdijas slimnīca" \* | 4 807 429 | 2 628 946 |
| VSIA "Paula Stradiņa klīniskā universitātes slimnīca" \* | 8 484 681 | 14 568 171 |
| VSIA "Bērnu klīniskā universitātes slimnīca" \* | 7 764 727 | 21 734 533 |
| VSIA "Strenču psihoneiroloģiskā slimnīca" | 1 268 063 | 2 529 513 |
| VSIA "Piejūras slimnīca" | 11 008 835 | 10 186 870 |
| VSIA "Daugavpils psihoneiroloģiskā slimnīca" | 922 513 | 10 799 838 |
| VSIA "Aknīstes psihoneiroloģiskā slimnīca" | 326 559 | 3 331 957 |
| **Kopā** | **50 597 951** | **102 528 797** |
| \* dati atbilstoši kapitālsabiedrības operatīvajam 2013. gada pārskatam |  |

Atbilstoši Ministru kabineta 2009.gada 15.decembra noteikumu Nr.1486 „Kārtība, kādā budžeta iestādes kārto grāmatvedības uzskaiti” 50.punktam kapitālsabiedrību, ostu pārvalžu vai atvasināto publisko personu veikto kapitālo ieguldījumu daļu turējumā saņemtajos īpašumos, neatzīst budžeta iestādes uzskaitē. Līdz ar to VM kapitālsabiedrības veiktos ieguldījumus valsts nekustamajā īpašumā varētu turpināt uzskaitīt savās bilancēs kā ilgtermiņa ieguldījumus nomātajos pamatlīdzekļos un izslēgt no uzskaites tikai Veselības ministrijas daļu no kuras atskaitīta rezervēs uzskaitītā īpašumu vērtība, kopsummā 17 639 051 *euro*. Tomēr šādā gadījumā atzīstot nekustamo īpašumu Veselības ministrijas bilancē, tas tiktu pieņemts uzskaitē aktuālajā kadastrālajā vērtībā, kas ietver arī visus veiktos ieguldījumus. Tādā gadījumā VM kapitālsabiedrību veikto ieguldījumu daļa tiktu dažādās vērtībās uzskaitīta divās bilancēs – Veselības ministrijas un VM kapitālsabiedrību bilancēs. Līdz ar to šāds variants nav atbalstāms.

Turklāt šādā gadījumā, valsts nekustamais īpašums netiktu nodots VM kapitālsabiedrībām un tām nebūtu iespēja brīvi izmantot nekustamo īpašumu, lai padarītu veselības aprūpes pakalpojumu sniegšanu izmaksu efektīvāku un ekonomiskāku.

3.varianta stiprās puses:

- tiktu sakārtota valsts nekustamā īpašuma uzskaite Veselības ministrijas bilancē;

3.varianta vājās puses:

- netiktu atrisināta valsts nekustamajā īpašumā veikto VM kapitālsabiedrību ieguldījumu korekta uzskaite;

- VM kapitālsabiedrībām tiks radīti ievērojami zaudējumi izslēgšanas brīdī 85 937 675 *euro* apmērā un no VM kapitālsabiedrību bilancēm tiks izslēgti nākamo periodu ieņēmumi 64 786 754 *euro* apmērā, kas radīs papildus amortizācijas izdevumus ilgtermiņā;

- neveicot tālākas darbības izslēgto nekustamo īpašumu ieguldīšanai VM kapitālsabiedrību pamatkapitālā vai cita veida kompensāciju, to pašu kapitāli lielākoties kļūs negatīvi un var tikt uzsākta VM kapitālsabiedrību maksātnespējas procedūra;

- VM kapitālsabiedrību zaudējumi, var radīt ietekmi uz vispārējās valdības budžeta bilanci atbilstoši EKS’95 metodoloģijai;

- VM kapitālsabiedrības nespēs izpildīt prasību par sabalansētiem budžetiem;

- VM kapitālsabiedrību veiktie ieguldījumi valsts nekustamajā īpašumā, kurus jākompensē atbilstoši Civillikumā noteiktajām normām var atprasīt naudā un iespējamas tiesvedības ar VM kapitālsabiedrībām par īpašnieka radīto zaudējumu neatlīdzināšanu;

- nepārņemot nekustamos īpašumus VM kapitālsabiedrību īpašumā, netiks novērsta iespēja esošai situācijai ar nekustamo īpašumu uzskaiti turpināties, jo tādā gadījumā VM kapitālsabiedrības atkārtoti veiktu ieguldījumus valsts nekustamajā īpašumā un jaunbūves kā īpašuma sastāvdaļu reģistrētu uz valsts vārda;

- tiktu apdraudēta turpmāka veselības aprūpes pakalpojumu sniegšana.

Veselības ministra vietā

Ministru prezidente L.Straujuma

12.09.2014 10:57

4 461

Ā.Kasparāns, 67876043

Aris.Kasparans@vm.gov.lv